ทองปิดร่วง 10.80 ดอลล์
สัญญาทองคำตลาดนิวยอร์กปิดร่วง 10.80 ดอลล์ จากความวิตกกังวลเกี่ยวกับแนวโน้มเศรษฐกิจยุโรป หลังจากมูดีส์ปรับลดอันดับความน่าเชื่อถือฝรั่งเศส
21 พ.ย. 2555

สัญญาทองคำตลาดนิวยอร์กปิดร่วง 10.80 ดอลล์ จากความวิตกกังวลเกี่ยวกับแนวโน้มเศรษฐกิจยุโรป หลังจากมูดีส์ปรับลดอันดับความน่าเชื่อถือฝรั่งเศส
สัญญาทองคำตลาด COMEX (Commodity Exchange) ส่งมอบเดือนธ.ค.ร่วงลง 10.80 ดอลลาร์ หรือ 0.62% ปิดที่ 1,723.6 ดอลลาร์/ออนซ์
นักลงทุนลดการถือครองทองคำซึ่งเป็นสินทรัพย์ที่ปลอดภัยหลังจากกระทรวงพาณิชย์สหรัฐเปิดผยว่า ตัวเลขการเริ่มสร้างบ้านในเดือนต.ค.พุ่งขึ้น 3.6% แตะ 894,000 ยูนิต ซึ่งเป็นระดับสูงสุดในรอบกว่า 4 ปี เทียบกับระดับ 863,000 ยูนิตในเดือนก.ย. ซึ่งข้อมูลล่าสุดนับเป็นสัญญาณบ่งชี้ว่า ตลาดที่อยู่อาศัยของสหรัฐที่เคยประสบปัญหากำลังปรับตัวดีขึ้น
นอกจากนี้ ตลาดยังได้รับแรงกดดันจากการแข็งค่าของสกุลเงินดอลลาร์ และมูดีส์ อินเวสเตอร์ส เซอร์วิส ประกาศลดอันดับความน่าเชื่อถือของฝรั่งเศส ลง 1 ขั้น สู่ระดับ Aa1 จากระดับสูงสุดที่ Aaa เนื่องจากความวิตกกังวลเกี่ยวกับปัญหาหนี้ยูโรโซน พร้อมกับให้แนวโน้มความน่าเชื่อถือของฝรั่งเศส เป็น เชิงลบ ซึ่งบ่งชี้ว่ามูดีส์อาจจะปรับลดอันดับความน่าเชื่อถือลงอีกในวันข้างหน้า
นักลงทุนจับตาดูสถานการณ์ด้านการคลังของสหรัฐอย่างใกล้ชิด หลังจาก เบน เบอร์นันเก้ ประธานธนาคารกลางสหรัฐเตือนว่า เฟดยังไม่มีเครื่องมือที่จะรองรับผลกระทบทางเศรษฐกิจอันเนื่องมาจากภาวะหน้าผาการคลัง